**POROČILO O DELU ETIČNE KOMISIJE ORGANIZIRANEGA PROSTOVOLJSTVA**

**V MANDATU OD 6. DECEMBRA 2015 DO 5. DECEMBRA 2019**

Etična komisija je delovala v 7-članski sestavi: Janez Matoh (predsednik etične komisije), Tjaša Arko, Branka Bukovec, Žan Knafelc, Ivan Kramberger, Tanja Povšič in Nataša Usar. V svojem mandatu od 6. decembra 2015 do 5. decembra 2019 se je sestala na treh sejah. Tehnično podporo ji je nudila Slovenska filantropija, kot sekretarka komisije je sodelovala Tina Velišček.

Etična komisija (v nadaljevanju komisija) je v svojem mandatu prejela dve pritožbi, ki ju je na sejah obravnavala.

Prva seja Etične komisije je potekala 7. junija 2016. Na seji je komisija imenovala novo sekretarko ter novega predsednika Etične komisije. V skladu s 3. členom Poslovnika Etične komisije organiziranega prostovoljstva je komisija dala soglasje k imenovanju Tine Velišček za sekretarko, g. Janez Matoh pa je bil potrjen kot predsednik komisije. Komisija je sprejela tudi dogovor o poteku dela komisije v tekočem mandatu.

Na seji je bila obravnavana pritožba glede dveh spornih dogovorov o prostovoljskem delu. Po proučitvi predložene dokumentacije je komisija pripravila sklep. Komisija je mnenja, da pri sklepanju dogovorov o prostovoljskem delu lahko pride in tudi prihaja do zlorab. Da bi bilo le-teh čim manj, daje v skladu s 13. členom Poslovnika etične komisije organiziranega prostovoljstva naslednjo pobudo:

* da organizacije z osebami, za katere obstaja sum zlorabe dogovora, le-tega sklepajo samo za pol leta;
* da je dogovor vedno časovno omejen;
* če pride do suma na zlorabo, naj se organizacije obrnejo na inšpekcijsko službo, ustrezno vsebini suma, ki lahko vsebino verodostojno preveri.

Obe mnenji so se po pregledu zapisnika s strani vseh članov komisije poslali vsem vpletenim.

Druga seja Etične komisije prostovoljstva je potekala 2. decembra 2016 in je bila izvedena v obliki e-seje. Komisija je obravnavala zapisnik prve seje – člani so podali pripombe in potrdili zapisnik. Obravnavala je tudi poslovnik komisije in podala soglasje k vsebini poslovnika za tekoče mandatno obdobje. Nekateri člani so podali predloge za spremembe in dopolnitve poslovnika ter tematske pobude za delo tekočem mandatu. Podane so bile tudi pobude in predlogi za ureditev spletne strani komisije ter predlogi za izvedbo nadaljnjih sej (strinjanje oz. nestrinjanje z e-sejami, predlogi datumov naslednjih srečanj). Člani so tudi predstavili pomembne dogodkov na področju prostovoljstva do konca leta.

Na tretji seji Etične komisije 8. maja 2017 je komisija najprej obravnavala pritožbo glede promocije dodatka na delovno aktivnost. Komisija je glede pritožbe oblikovala mnenje. Dodatek na delovno aktivnost je pravica posameznika, ki je ne zagotavlja organizacija. Komisija poudarja, da je izsiljevanje v neskladju z zakonodajo. Oseba, ki opravlja prostovoljsko delo pod spornimi pogoji, lahko kadarkoli prekine z delom brez kakršnihkoli posledic. To je njena/njegova pravica in odgovornost. Komisija poudarja, da obstaja veliko drugih organizacij, ki potrebujejo pomoč prostovoljcev in tega ne izkoriščajo. Člani komisije so se pritožnici zahvalili za pogum za posredovanje pritožbe in ji posredovali mnenje komisije. Upoštevajoč, da to ni prva pritožba, ki jo je Etična komisija prejela glede delovanja dotične organizacije, so se člani odločili, da mnenja ne pošljejo samo pritožnici, ampak tudi organizaciji, in jo s tem opozorijo na nepravilnosti. Obema stranema se pošlje tudi že obstoječi dokument »Sporne prakse implementacije dodatka na delovno aktivnost v prostovoljstvu«.

Na seji je komisija tudi pregledala in potrditev zapisnika zadnje (e-seje) seje ter sprejela nekatere dopolnitve in spremembe poslovnika.

Etična komisija je v svojem mandatu večkrat razpravljala o vlogi Etične komisije. Člani so ugotovili, da je cilj delovanja komisije tudi ciljno informiranje o delu etične komisije: o tem, kaj počne, o etičnem kodeksu, sporni praksah ipd. Predlagali so poseben zavihek, v katerem bi poročali o delu komisije. V novici bi tudi polemizirali morebitne zlorabe dogovorov o prostovoljskem delu in pozvali javnost, naj takšne primere poročajo komisiji.

Predsednik komisije je poslal članom komisije v vednost in eventuelne komentarje tudi gradiva, ki jih je oblikoval aktualno priložnostno in so zajemala globalne vsebine v smer strategije nevladnih organizacij in prostovoljstva, kar je še danes nedorečena aktualna odprta tema.

Tudi namera, da bi skušali s priložnostno anketo skenirati stanje raznolike prakse in vsebine v organiziranih okoljih prostovoljskih organizacij ter posledično obravnavati v okolju komisije, se ni udejanjila.

Članice in člani Etične komisije v mandatu 2015–2019 se zahvaljujemo za zaupanje, podano na Kongresu prostovoljstva pred štirimi leti ter Slovenski filantropiji za tehnično podporo in sodelovanje.

Novoizvoljeni Etični komisiji iskreno čestitamo in želimo uspešno delo.

V Ljubljani, 5. decembra 2019 v imenu Etične komisije

Janez Matoh, predsednik